30/08/2018 | Administración LocalMunicipal
Santiago de Compostela
Servizos Económicos - Oficina Orzamentaria
Anuncio de aprobación definitiva de expediente de modificación da base número 23.3 de execución do orzamento municipal para o 2018

O Pleno da Corporación Municipal, en sesión ordinaria celebrada o día 19 de xullo de 2018, aprobou inicialmente a proposta da Concelleira delegada de Economía e Facenda de modificación da base número 23.3 de execución do Orzamento Municipal para o ano 2018 no sentido de prever que a competencia para autorizar e comprometer os gastos -fase contable AD- derivados dos contratos menores de importe superior a 3.000,00 euros lle corresponda ás distintas Concellerías delegadas en función de que a materia obxecto de contratación afecte ao ámbito de actuación das áreas que encabezan, estruturadas por centros xestores, e sen prexuízo da realización dos restantes trámites administrativos que sexan precisos para efectuar semellante atribución competencial. En cumprimento do disposto no artigo 177.2 en relación co 169.1 do Texto Refundido da Lei Reguladora das Facendas Locais, expúxose ao público durante un prazo de 15 días hábiles nos Servizos Económicos do Concello, na rúa Galeras nº 5, a efectos de que se presentasen as reclamacións que estimaran pertinentes. Transcorrido o prazo de exposición pública sen que se produciran reclamacións contra esta modificación, enténdese aprobada definitivamente, polo que faise público o texto do acordo, segundo establece o artigo 177.2, en relación co artigo 169.1 do Texto Refundido da Lei Reguladora de Facendas Locais, aprobado por Real Decreto Lexislativo 2/2004 de 5 de marzo. Contra este acordo de aprobación definitiva poderá interpoñerse directamente recurso contencioso administrativo ao abeiro do establecido no artigo 171 do Texto Refundido da Lei Reguladora das Facendas Locais, que haberá de presentarse perante a sala correspondente do Tribunal Superior de Xustiza de Galicia, no prazo de dous meses a contar dente a data de publicación deste edicto no BOP. O artigo 23.3 das bases de execución do orzamento para este exercicio 2018, trala modificación proposta, queda como segue: “3. No caso de tratarse de propostas de gasto superiores a 3.000,00 euros e menores de 15.000,00 euros, ou menores de 40.000,00 euros, tratándose de obras (IVE non engadido), os departamentos xestores presentarán propostas de gasto específicas, indicando o número do AD previo, con inclusión do expediente de contratación cos requisitos que a normativa determine para cada caso, xunto cos datos do adxudicatario proposto. De tratarse de contratos menores suxeitos a Lei de contratos, aplicarase o procedemento e requisitos regulamentados no artigo 38 destas Bases. Trala presentación de ditas propostas, a autorización e disposición de gasto será aprobada pola Concellería delegada competente por razón da materia. Pola Intervención municipal procederase á súa contabilización mediante documento contable AD o cal será remitido ao departamento xestor. Trala realización do gasto, as factura/s correspondentes farán constar o número de documento contable AD que corresponda, que lle terá sido comunicado polo departamento xestor no momento do encargo do gasto ao seu adxudicatario. Unha vez conformada a factura/s polo departamento xestor, nos termos indicados no artigo 24, procederase pola Concellería delegada de Economía e Facenda a recoñecer a obriga correspondente. Procurarase, ao longo do ano 2018, implantar o expediente electrónico coa firma electrónica para a tramitación dos contratos menores, delegando na Concellería de Economía e Facenda a competencia para ditar as oportunas instrucións e aprobar os documentos tipo e procedementos ao efecto.” Santiago de Compostela, 24 de agosto de 2018 A CONCELLEIRA DELEGADA DE ECONOMÍA, FACENDA E ADMINISTRACIÓN María Rozas Pérez